b'\n_START_ARTICLE_\nVitaminas D\n_START_SECTION_\n\xc5\xa0altiniai\n_START_PARAGRAPH_\nSu maistu gaunamas ergosterolis ir cholesterolis, kurie veikiant ultravioletine \xc5\xa1viesa organizme paver\xc4\x8diami vitaminais D\xe2\x82\x82 (ergokalciferoliu) ir D\xe2\x82\x83 (cholekalciferoliu)._NEWLINE_Vitamino D yra specialiai praturtintame maiste, pavyzd\xc5\xbeiui, piene, taip pat kai kuriuose produktuose nat\xc5\xabraliai\xc2\xa0\xe2\x80\x93 riebiose la\xc5\xa1i\xc5\xa1ose, silk\xc4\x97se, unguriuose, \xc5\xbeuv\xc5\xb3 taukuose, kiau\xc5\xa1inio trynyje.\n_START_SECTION_\nSavyb\xc4\x97s\n_START_PARAGRAPH_\nVitaminas D tirpsta riebaluose, organizme virsta aktyvia forma - 1,25-dihidroksicholekalciferoliu. Pa\xc5\xa1alinamas l\xc4\x97tai, grei\xc4\x8diau pa\xc5\xa1alinama D\xe2\x82\x83 vitamino forma.\n_START_SECTION_\nPoveikis\n_START_PARAGRAPH_\nVitaminas D reguliuoja mineralini\xc5\xb3 med\xc5\xbeiag\xc5\xb3 (kalcio, fosforo, magnio) apykait\xc4\x85, reguliuodamas kalcio ir fosforo \xc4\xafsiurbim\xc4\x85 \xc5\xbearnyne, padeda \xc5\xa1ioms med\xc5\xbeiagoms i\xc5\xa1silaikyti kauluose ir dantyse. Taip pat saugo nuo osteoporoz\xc4\x97s, grei\xc4\x8diau i\xc5\xa1 organizmo pa\xc5\xa1alina toksi\xc5\xa1kai veikiant\xc4\xaf \xc5\xa1vin\xc4\x85.\n_START_SECTION_\nPoreikis\n_START_PARAGRAPH_\nVitaminu D pakankamai apsir\xc5\xabpinti u\xc5\xbetekt\xc5\xb3 10 minu\xc4\x8di\xc5\xb3 pab\xc5\xabti saul\xc4\x97je, ta\xc4\x8diau toliau nuo pusiaujo esan\xc4\x8diose vietov\xc4\x97se (ir Lietuvoje) to padaryti da\xc5\xbeniausiai nepavyksta, d\xc4\x97l to rekomenduojama vartoti 5 mikrogramus vitamino per dien\xc4\x85 papildomai. N\xc4\x97\xc5\xa1\xc4\x8dioms ir \xc5\xbeindan\xc4\x8dioms vitamino reikia dvigubai daugiau. Taip pat daugiau vitamino reikia sergant kai kuriomis kepen\xc5\xb3 ir inkst\xc5\xb3 ligomis, rachito profilaktikai.\n_START_SECTION_\nTr\xc5\xabkumas\n_START_PARAGRAPH_\nTr\xc5\xabkstant vitamino D, vaikams deformuojasi kaukol\xc4\x97 ir stuburas, \xc5\xbeandikauliai, sutrinka dant\xc5\xb3 augimas, atsiranda d\xc4\x97mi\xc5\xb3 dant\xc5\xb3 emalyje. Suaugusiesiems susilpn\xc4\x97ja raumenys, silpn\xc4\x97ja imunitetas. Ilgai tr\xc5\xabkstant vitamino, sumink\xc5\xa1t\xc4\x97ja kaulai, susergama osteomaliacija. Jau rasta daugyb\xc4\x97 \xc4\xafrodym\xc5\xb3, kad vitaminas D turi galing\xc4\x85 antiv\xc4\x97\xc5\xbein\xc4\xaf poveik\xc4\xaf ir yra svarbus imunin\xc4\x97s sistemos reguliatorius. Be to, daugelis naujai atskleist\xc5\xb3 palanki\xc5\xb3 vitamino D poveiki\xc5\xb3 stipresni, kai jo kiekis \xc5\xbeymiai didesnis, negu randama daugelio populiacij\xc5\xb3 individ\xc5\xb3 kraujyje. \xc5\xa0ie atradimai, kartu su epidemiolog\xc5\xb3 pateikiamais duomenimis, siejan\xc4\x8diais \xc5\xbeem\xc4\x85 vitamino D lyg\xc4\xaf su ligomis, paremia prielaid\xc4\x85, kad akivaizdus vitamino D tr\xc5\xabkumas prisideda prie keleto sunki\xc5\xb3 lig\xc5\xb3 toki\xc5\xb3 kaip tuberkulioz\xc4\x97s ir rachito.\n_START_SECTION_\nPerteklius\n_START_PARAGRAPH_\nVitaminas D kaupiasi organizme, jo perteklius nepa\xc5\xa1alinamas, tod\xc4\x97l nesunku perdozuoti, po\xc5\xbeymiai\xc2\xa0\xe2\x80\x93 silpnumas, pykinimas, v\xc4\x97mimas, viduriavimas, kalcio nuos\xc4\x97dos organizme, re\xc4\x8diau sutrinka inkst\xc5\xb3 veikla. Vitamino D perteklius gali skatinti ateroskleroz\xc4\x97s vystym\xc4\x85si. Vyresni \xc5\xbemon\xc4\x97s, kuri\xc5\xb3 padid\xc4\x97j\xc4\x99s cholesterolio kiekis kraujyje, tur\xc4\x97t\xc5\xb3 vartoti vitamin\xc4\x85 D atsargiai.'